4. การประกอบธุรกิจของแต่ละสายการผลิต

1.  ลักษณะการบริการ

  บริษัทฯ ให้บริการการรักษาพยาบาลแก่ผู้ใช้บริการแบบผู้ป่วยนอก (Out Patient Services)
  และผู้ป่วยใน (In Patient Services) จำแนกตามสถานที่ให้บริการ ดังนี้

(1) โรงพยาบาลสมิติเวช สุขุมวิท

  โรงพยาบาลขนาด 275 เตียง บนเนื้อที่ 10-1-29 ไร่ ตั้งอยู่ที่ 133 สุขุมวิท 49
  แขวงคลองตันเหนือ เขตวัฒนา กรุงเทพมหานคร
  ให้บริการด้านการรักษาพยาบาลทางการแพทย์ครบทุกสาขาโดยคณะแพทย์ผู้เชี่ยวชาญในระดับตติยภูมิ
  (Tertiary Care) ด้วยอุปกรณ์การรักษาที่ทันสมัย และครบวงจรในบรรยากาศสถานที่ที่อบอุ่น
  โอ่โถง สะดวกสบาย พร้อมด้วยร้านค้าเอื้ออำนวยความสะดวกต่างๆ โดยให้บริการทั้งผู้ป่วยนอก
  ผู้ป่วยใน และแผนกฉุกเฉินโดยมีบริการรถ Ambulance ตลอด 24 ชั่วโมง กล่าวโดยสรุปได้แก่

  ด้านผู้ป่วยนอก ให้บริการตรวจรักษาผู้ป่วยนอก แผนกอายุรกรรม ศัลยกรรม
  ตรวจรักษาโรคทั่วไปทุกสาขา พร้อมด้วยศูนย์รักษาบำบัดโรคเฉพาะทางต่างๆ (Center of
  Excellences) เช่น สถาบันหัวใจ ศูนย์โรคระบบทางเดินหายใจ
  สถาบันโรคตับและทางเดินอาหารซึ่งได้รับการรับรองให้เป็นสถาบันปลูกถ่ายตับ
  สถาบันสุขภาพผิวพรรณ บริการด้านความงาม ศูนย์เลสิกและโรคตา แผนกไต สถาบันกุมารเวช
  ซึ่งบริการในแต่ละสาขาย่อยแก่ผู้ป่วยเด็ก ศูนย์สุขภาพสตรีซึ่ง
  ให้บริการและรับปรึกษาด้านสูติ-นรีเวช ศูนย์กระดู ข้อ และการแพทย์กีฬา และศูนย์ Life
  Center เป็นต้น

  ด้านผู้ป่วยใน มีหอผู้ป่วยในที่สามารถรองรับได้ 275 ห้อง

  ด้านการแพทย์ โรงพยาบาลสมิติเวช สุขุมวิท มีแพทย์ผู้เชี่ยวชาญครบทุกสาขา โดยแบ่งเป็น
  แพทย์ประจำ และแพทย์ที่ปรึกษา รวม 454 ท่าน ได้ผ่านการรับรองเป็น
  “โรงพยาบาลสายสัมพันธ์แม่-ลูก” โดยกระทรวงสาธารณสุข องค์กรยูนิเซฟ
  และองค์การอนามัยโลก
  และผ่านการรับรองมาตรฐานระดับทองในโครงการสายใยรักแห่งครอบครัวโดยกรมอนามัย
  กระทรวงสาธารณสุข ซึ่งเป็นโรงพยาบาลเอกชนแห่งแรกในประเทศ
  ที่ผ่านการรับรองมาตรฐานจากทั้งสององค์กรดังกล่าว นอกจากนี้
  ได้ผ่านการรับรองมาตรฐานคุณภาพโรงพยาบาลจากองค์กรภายในประเทศและระดับสากล ได้แก่
  สถาบันรับรองคุณภาพสถานพยาบาล (องค์การมหาชน) หรือ The Healthcare
  Accreditation Institute (Public Organization) และองค์กร Joint
  Commission International (JCI) ประเทศสหรัฐอเมริกา
  อีกทั้งได้ผ่านการรับรองมาตรฐานการดูแลผู้ป่วยเฉพาะโรค 3 โรค (Clinical Care
  Program Certification หรือ CCPC) จากองค์กร Joint Commission
  International (JCI) อีกด้วยได้แก่

-   โรคกล้ามเนื้อหัวใจขาดเลือดเฉียบพลัน (Acute Myocardial Infarction)

-   โรคมะเร็งปอด (Lung Cancer)

-   โรคข้อเข่าเสื่อม (Osteoarthritis of the Knee Program)

  (2) โรงพยาบาลสมิติเวช ศรีนครินทร์

  โรงพยาบาลขนาด 400 เตียง บนเนื้อที่ 43–0-24.3 ไร่ อาคารสูง 18 ชั้น
  พร้อมที่จอดรถใต้ดินอีก 500 คัน ตั้งอยู่ที่ 488 ถนนศรีนครินทร์ แขวงสวนหลวง
  เขตสวนหลวงกรุงเทพมหานคร ใกล้สนามบินสุวรรณภูมิ
  มีเส้นทางสัญจรที่เชื่อมต่อกับถนนหลักหลายสาย ทั้งถนนพระราม 9 ตัดใหม่ ถนนรามคำแหง
  ถนนศรีนครินทร์ และทางด่วนพิเศษ (Motor Way)
  ให้บริการด้านการรักษาพยาบาลทางการแพทย์ครบทุกสาขา
  โดยคณะแพทย์ผู้เชี่ยวชาญในระดับตติยภูมิ (Tertiary Care)
  ด้วยอุปกรณ์การแพทย์ที่ทันสมัยและครบวงจร พร้อมกับสถานที่ที่โอ่โถง
  สะดวกสบายพร้อมด้วยร้านค้าเอื้ออำนวยความสะดวกต่างๆ โดยให้บริการผู้ป่วยนอก ผู้ป่วยใน
  และแผนกฉุกเฉินโดยมีบริการรถ Ambulance ตลอด 24 ชั่วโมง

  โรงพยาบาลได้ขยายขอบเขตการบริการเป็นโรงพยาบาลเด็กสมิติเวช ศรีนครินทร์
  ให้เป็นสถาบันดูแลสุขภาพของเด็กแบบครบวงจรซึ่งให้บริการคลินิกรักษาโรคเฉพาะทางสำหรับเด็ก
  และการพัฒนาการของเด็กทุกระยะจนเติบใหญ่
  ให้บริการโดยคณะแพทย์และเจ้าหน้าที่ที่มีความเชี่ยวชาญในการดูแลผู้ป่วยเด็กทั้งร่างกายและจิตใจ
  ซึ่งโรงพยาบาลเด็กสมิติเวช ศรีนครินทร์ มีชื่อเสียงด้านการปลูกถ่ายไขกระดูก (Bone Marrow
  Transplant) และการดูแลอภิบาลผู้ป่วยหนักทารกแรกเกิด

  ด้านผู้ป่วยนอก ให้บริการตรวจรักษาโรคทั่วไปได้ครบทุกสาขาแพทย์
  พร้อมด้วยศูนย์รักษาบำบัดโรคเฉพาะทาง (Center of Excellence)
  ในศูนย์ปลูกถ่ายอวัยวะไต การปลูกถ่ายไขกระดูก (Bone Marrow Transplant)
  คลินิกโรคหัวใจ ศูนย์โรคภูมิแพ้ ศูนย์สมองและระบบประสาท ศูนย์เวชศาสตร์ฟื้นฟู
  โดยรองรับการดูแลบำบัดผู้ป่วยโรคอัมพาตและโรคระบบประสาท ศูนย์การได้ยิน
  และศูนย์กุมารเวช ศูนย์เด็กพิเศษ ศูนย์ธาลัสซีเมียและโลหิตวิทยาในเด็ก
  ศูนย์การเจริญเติบโตและเบาหวานในเด็ก และอื่นๆ เป็นต้น

  ด้านผู้ป่วยใน มีหอผู้ป่วยในที่สามารถรองรับได้ถึง 400 ห้อง โดยในระยะแรกได้เปิดบริการเพียง
  105 ห้อง

  ด้านการแพทย์ โรงพยาบาลมีแพทย์ผู้เชี่ยวชาญครบทุกสาขา โดยแบ่งเป็น แพทย์ประจำ
  และแพทย์ที่ปรึกษา รวม 340 ท่าน โรงพยาบาลสมิติเวช ศรีนครินทร์
  ได้ผ่านการรับรองมาตรฐานคุณภาพโรงพยาบาลจากองค์กรภายในประเทศและระดับสากล ได้แก่
  สถาบันรับรองคุณภาพสถานพยาบาล (องค์การมหาชน) หรือ The Healthcare
  Accreditation Institute (Public Organization)
  และมาตรฐานคุณภาพโรงพยาบาลขององค์กร Joint Commission International (JCI)
  ประเทศสหรัฐอเมริกา พร้อมกับผ่านการรับรองมาตรฐานการดูแลผู้ป่วยเฉพาะโรค (Clinical
  Care Program Certification หรือ CCPC) 2 โรคอีกด้วย ได้แก่

-   โรคปวดหลัง (Low Back Pain)

-   โรคหลอดเลือดสมองอุดตัน (Primary Stroke)

  (3) คลินิกเวชกรรม

  (3.1) สมิติเวชสุวรรณภูมิ คลินิกเวชกรรม

  ตั้งอยู่ที่บริเวณชั้น 3 ของอาคารผู้โดยสารสนามบินสุวรรณภูมิ บริเวณประตู D2 และบริเวณประตู
  G1 ส่วนผู้โดยสารขาเข้า ให้บริการรักษาพยาบาลผู้ป่วยนอกด้านอายุรกรรมทั่วไป
  ซึ่งมีแพทย์และพยาบาลที่ผ่านการฝึกอบรมด้านการช่วยฟื้นคืนชีพ (Cardio Pulmonary
  Resuscitation) ให้บริการทุกวัน และมีบริการรถ Ambulance ตลอด 24 ชั่วโมง

  (3.2) สมิติเวชรัตนาธิเบศร์ คลินิกเวชกรรม

  ตั้งอยู่ที่ศูนย์การค้าเซ็นทรัล รัตนาธิเบศร์ ให้บริการรักษาพยาบาลผู้ป่วยนอก ด้าน
  อายุรกรรมทั่วไปและกุมารเวช เปิดให้บริการทุกวัน

  (3.3) สมิติเวชแจ้งวัฒนะ คลินิกเวชกรรม

  ตั้งอยู่ที่ The Oasis Plaza ถนนสามัคคี แจ้งวัฒนะ ให้บริการรักษาพยาบาลผู้ป่วยนอก
  ด้านอายุรกรรมทั่วไปและกุมารเวช เปิดให้บริการทุกวัน

(4) โรงพยาบาลสมิติเวช ศรีราชา

  นอกจากนี้ บริษัทย่อยของบริษัทฯ คือ บริษัท สมิติเวช ศรีราชา จำกัด
  ดำเนินธุรกิจโรงพยาบาลเอกชนมีชื่อว่า “โรงพยาบาลสมิติเวช ศรีราชา” ตั้งอยู่ที่อำเภอศรีราชา
  จังหวัดชลบุรี ขนาด 100 เตียงให้บริการแก่ผู้ป่วยนอกและผู้ป่วยในตลอด 24 ชั่วโมง
  ในมาตรฐานเดียวกัน ซึ่งได้ผ่านการรับรองมาตรฐานโรงพยาบาลจาก
  สถาบันรับรองคุณภาพสถานพยาบาล (องค์การมหาชน) หรือ The Healthcare
  Accreditation Institute (Public Organization) และจากองค์กร Joint
  Commission International (JCI) ประเทศสหรัฐอเมริกา เช่นกัน นอกจากนี้
  โรงพยาบาลสมิติเวช ศรีราชา ให้บริการผู้ป่วยนอกอีก 3 แห่ง ได้แก่

1.  สหคลินิกสมิติเวช

  ตั้งอยู่ที่ 7/14-16 ม.1 ถนนสุขุมวิท ตำบลห้วยกะปิ อำเภอเมือง จังหวัดชลบุรี
  เปิดให้บริการทุกวัน

2.  คลินิกโรงพยาบาลสมิติเวช ศรีราชา

  ตั้งอยู่ที่ 24/1 หมู่ 4 บริษัท อีสเทิร์นซีบอร์ด อินดัสเตรียล เอสเตท (ระยอง) ตำบลปลวกแดง
  อำเภอปลวกแดง จังหวัดระยอง เปิดให้บริการวันจันทร์ - เสาร์

3.  คลินิกเวชกรรมปิ่นทอง

  ตั้งอยู่ที่ 789/124 หมู่ที่ 1 ตำบลหนองขาม อำเภอศรีราชา จังหวัดชลบุรี
  เปิดให้บริการวันจันทร์ - ศุกร์

1.  การตลาดและภาวะการแข่งขัน

(1) ภาวะอุตสาหกรรม

  อุตสาหกรรมการบริการทางการแพทย์และโรงพยาบาลเอกชนในปี 2553
  นับได้ว่ามีการขยายตัวที่น่าพอใจ
  แม้ว่าในช่วงครึ่งปีแรกเกิดเหตุการณ์ความผันผวนและความไม่สงบทางการเมือง
  แต่หลังจากเหตุการณ์กลับเข้าสู่ภาวะปกติในช่วงครึ่งปีหลัง
  ส่งผลให้เศรษฐกิจโดยรวมมีการเติบโตต่อเนื่อง

  ปัจจัยแวดล้อมทางธุรกิจที่เป็นบวกมากขึ้น ส่งผลต่อความเชื่อมั่นของผู้บริโภค
  และกระตุ้นให้มีกำลังซื้อมากขึ้น ขณะเดียวกัน ยังมีปัจจัยอื่นๆ
  ที่สนับสนุนการเติบโตของอุตสาหกรรมโรงพยาบาลเอกชน ได้แก่
  การที่รัฐบาลอนุมัติให้ข้าราชการและบุคคลในครอบครัวสามารถเบิกค่าใช้จ่ายจากการเข้ารักษาตัวเป็นผู้ป่วยในของโรงพยาบาลเอกชนได้มากขึ้น
  จำนวนนักท่องเที่ยวที่เดินทางเข้ามาในประเทศไทยซึ่งเป็นหนึ่งในกลุ่มเป้าหมายหลักของโรงพยาบาลเอกชนที่เพิ่มขึ้นกว่าร้อยละ
  10 การปรับเปลี่ยนกลยุทธ์ของโรงพยาบาลเอกชนต่างๆ ที่หันมาให้น้ำหนักกับลูกค้าชาวไทยมากขึ้น
  รวมทั้งการจัดกิจกรรมส่งเสริมการขาย และการพัฒนาบริการในด้านต่างๆ
  เพิ่มเติมจากบริการทางการแพทย์
  ล้วนแต่เป็นปัจจัยที่สนับสนุนการเติบโตของธุรกิจโรงพยาบาลเอกชนทั้งสิ้น

  นอกจากนี้ ความตื่นตัวด้านสุขภาพในหมู่คนรุ่นใหม่ ทั้งในด้านการดูแลสุขภาพให้แข็งแรง
  การป้องกันโรคต่างๆ โดยการปรับเปลี่ยนพฤติกรรมการใช้ชีวิต
  การเข้ารับการตรวจสุขภาพเพื่อเป็นการป้องกันโรค
  การหาทางเลือกใหม่ในการรักษาพยาบาลที่ให้ประสิทธิภาพสูง
  ยังช่วยสนับสนุนให้ผู้บริโภคหันมาใช้บริการโรงพยาบาลเอกชนมากยิ่งขึ้น

(2) การแข่งขันและแนวโน้ม

  การแข่งขันในอุตสาหกรรมบริการทางการแพทย์และโรงพยาบาลเอกชน
  มีแนวโน้มจะทวีความรุนแรงมากขึ้นทั้งการแข่งขันภายในประเทศและต่างประเทศ

  การแข่งขันภายในประเทศนั้น นอกจากโรงพยาบาลเอกชนจะต้องแข่งขันกันเองแล้ว
  ยังจะต้องแข่งขันกับโรงพยาบาลของรัฐบาลที่ได้มีการพัฒนาบริการมากขึ้น
  ทั้งในด้านการให้บริการเฉพาะทาง การให้บริการนอกเวลาราชการ

  ส่วนในด้านการแข่งขันระหว่างประเทศนั้น หลายๆ
  ประเทศมีนโยบายส่งเสริมและสนับสนุนธุรกิจบริการทางการแพทย์และรักษาพยาบาลให้แก่ชาวต่างชาติ
  โดยมุ่งเน้นกลุ่มลูกค้าที่มีศักยภาพสูง เช่น ผู้ป่วยชาวยุโรป ตะวันออกกลาง และเอเชีย เช่น
  ญี่ปุ่นและจีน เป็นต้น นอกจากนี้ ภาวะการแข่งขันยังจะเพิ่มมากขึ้นเมื่อมีการแข่งขันอย่างเสรีในปี
  พ.ศ.2558 ตามข้อตกลงประชาคมเศรษฐกิจอาเซียนอาเซียน (ASEAN Economic
  Community: AEC)

  ภาวะการแข่งขันที่สูงขึ้นดังกล่าว ทำให้โรงพยาบาลเอกชนไทย ต้องปรับตัวอย่างต่อเนื่อง
  มีการกำหนดนโยบายและกลยุทธ์ทั้งระยะสั้นและยาว
  เพื่อดึงลูกค้าและเสริมความสามารถในการแข่งขัน
  ไม่ว่าจะเป็นการกำหนดราคาห้องพักที่แข่งขันได้ การจัดแพ็คเกจรักษาในราคาประหยัด
  การตรึงราคาบริการ
  และการสร้างเครือข่ายพันธมิตรที่กว้างขวางรวมถึงการควบรวมหรือเข้าซื้อกิจการ
  เพื่อเพิ่มศักยภาพในการรองรับลูกค้าหรือผู้ป่วยได้อย่างกว้างขวางยิ่งขึ้น
  ตลอดจนสามารถเข้าถึงลูกค้ากลุ่มใหม่ๆ ได้อย่างมีประสิทธิภาพ

  ในเดือนธันวาคม 2553 บริษัท กรุงเทพดุสิตเวชการ จำกัด (มหาชน)
  ได้ประกาศควบรวมกิจการกับ บริษัท เฮลท์เน็ตเวิร์ค จำกัด (มหาชน)
  ส่งผลให้เกิดการควบกิจการโรงพยาบาลของกลุ่มโรงพยาบาลกรุงเทพ กลุ่มโรงพยาบาลสมิติเวช
  โรงพยาบาลบีเอ็นเอช กลุ่มโรงพยาบาลพญาไท และกลุ่มโรงพยาบาลเปาโล
  เอื้ออำนวยให้กลุ่มสามารถให้บริการครอบคลุมในทุกกลุ่มเป้าหมาย นอกจากนี้
  โรงพยาบาลสมิติเวช
  ได้เตรียมความพร้อมเพื่อรองรับการแข่งขันเสรีหลังจากประชาคมเศรษฐกิจอาเซียนมีผลบังคับใช้ในอนาคต

2.  การจัดหาผลิตภัณฑ์หรือบริการ

  (1) กำลังการผลิต

+---------------------------------------+---------+---------+---------+
| กำลังการผลิต                            | 2553    | 2552    | 2551    |
+---------------------------------------+---------+---------+---------+
| กำลังให้การบริการเต็มที่                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 675     | 675     | 675     |
+---------------------------------------+---------+---------+---------+
| ผู้ป่วยนอก (จำนวนราย)                    | 1,      | 1,      | 1,      |
|                                       | 095,000 | 095,000 | 095,000 |
+---------------------------------------+---------+---------+---------+
| กำลังการให้บริการที่มีอยู่                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 327     | 327     | 318     |
+---------------------------------------+---------+---------+---------+
| ผู้ป่วยนอก (จำนวนราย)                    | 730,000 | 730,000 | 730,000 |
+---------------------------------------+---------+---------+---------+
| ปริมาณการให้บริการจริง                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 220     | 205     | 208     |
+---------------------------------------+---------+---------+---------+
| ผู้ป่วยนอก (จำนวนราย)                    | 779,163 | 761,095 | 767,315 |
+---------------------------------------+---------+---------+---------+
| การใช้กำลังกา                           |         |         |         |
| รให้บริการเปรียบเทียบกับกำลังการให้บริการเต็มที่ |         |         |         |
+---------------------------------------+---------+---------+---------+
| ผู้ป่วยใน (%)                            | 33      | 30      | 31      |
+---------------------------------------+---------+---------+---------+
| ผู้ป่วยนอก (%)                           | 71      | 70      | 70      |
+---------------------------------------+---------+---------+---------+
| การใช้กำลังกา                           |         |         |         |
| รให้บริการเปรียบเทียบกับกำลังการให้บริการที่มีอยู่ |         |         |         |
+---------------------------------------+---------+---------+---------+
| ผู้ป่วยใน (%)                            | 67      | 63      | 65      |
+---------------------------------------+---------+---------+---------+
| ผู้ป่วยนอก (%)                           | 107     | 104     | 105     |
+---------------------------------------+---------+---------+---------+
| อัตราการเพิ่ม (ลด) ของปริมาณการให้บริการจริง |         |         |         |
+---------------------------------------+---------+---------+---------+
| ผู้ป่วยใน (%)                            | 7       | (1)     | 0.5     |
+---------------------------------------+---------+---------+---------+
| ผู้ป่วยนอก (%)                           | 2       | (1)     | 1       |
+---------------------------------------+---------+---------+---------+

(2) การจัดหาผลิตภัณฑ์

 องค์ประกอบที่สำคัญในการให้บริการของบริษัทฯ สรุปได้ดังนี้

1.  คณะแพทย์ผู้เชี่ยวชาญที่ให้ความไว้วางใจในการปฏิบัติหน้าที่และร่วมมือกับบริษัทฯ

2.  บุคลากรทุกแผนก ซึ่งเป็นกำลังสำคัญในการสนับสนุนให้การบริการดำเนินไปอย่างมีประสิทธิภาพ

3.  อุปกรณ์การแพทย์ อุปกรณ์สำนักงาน และระบบ Office Automation ที่ทันสมัย
    รวมทั้งระบบเทคโนโลยีสารสนเทศที่มีประสิทธิภาพ

4.  สถานที่ประกอบการที่เพียงพอและทันสมัย

5.  ยาและเวชภัณฑ์ ซึ่งบริษัทฯ สั่งซื้อจากบริษัทผู้แทนจำหน่ายยา Original เป็นส่วนใหญ่
    และบางส่วนผลิตในประเทศ

(3) กระบวนการกำจัดวัตถุดิบเหลือใช้

วัตถุดิบเหลือใช้ในกิจการที่อาจส่งผลกระทบต่อสิ่งแวดล้อม ซึ่งบริษัทฯ
มีมาตรการป้องกันเพื่อลดผลกระทบสรุปได้ดังนี้

1) มลพิษจากวัตถุสิ่งของ

  เกิดจากวัสดุเหลือใช้และขยะมูลฝอย เช่น ผ้า พลาสติก เศษอาหาร โลหะ เศษกระดาษ
  อาจก่อแก๊สเสียส่งกลิ่นเหม็น และการแพร่ขยายของเชื้อโรค บริษัทฯ
  ได้รวบรวมจัดเก็บตามขั้นตอนดังนี้

-   วัสดุ อุปกรณ์ที่เป็นกล่องกระดาษ ขวดพลาสติก ทำการคัดแยกไว้เพื่อรอจำหน่าย

-   วัสดุ อุปกรณ์ เศษวัสดุต่างๆ ทำการแยกไว้ เพื่อรอกรุงเทพมหานคร
    มาจัดเก็บหรือจัดจ้างผู้อื่นมาขนไปทำลายให้ถูกต้องตามวิธีการ

-   ขยะมูลฝอยทั่วไปใส่ถุงพลาสติกสีดำมัดปากถุงแน่นหนา
    แล้วรวบรวมจัดเรียงใส่ถังคอนเทนเนอร์ของกรุงเทพมหานคร เพื่อมานำไปกำจัดอีกครั้งหนึ่ง

-   ขยะมูลฝอยติดเชื้อได้แยกไว้ต่างหาก ไม่รวมกับขยะธรรมดา โดยจัดเก็บใส่ถุงพลาสติกสีแดง
    ซึ่งพิมพ์ข้างถุงเป็นสัญลักษณ์สีดำบนพื้นแดงและมีระบุคำว่า BIOHAZARD WASTE
    (มูลฝอยติดเชื้อ) พร้อมกับมัดปากถุงอย่างแน่นหนา
    และบรรจุลงกล่องกระดาษและติดสติกเกอร์ที่มีสัญลักษณ์เช่นเดียวกับถุงขยะ
    พร้อมทั้งปิดเทปกาวไว้แน่น แล้วนำไปเรียงไว้ที่ห้องเก็บขยะติดเชื้อ
    ซึ่งเจ้าหน้าที่ของบริษัทกรุงเทพธนาคม จำกัด จะเข้ามาจัดเก็บและนำไปกำจัดให้ถูกต้องอีกครั้ง

-   ขยะที่เป็นเศษอาหาร จัดเก็บใส่ภาชนะเป็นถัง จะมีผู้มารับไปกำจัดให้ทุกวัน

2) มลพิษทางน้ำ

  เกิดจากการชำระล้างและระบายของเสียทิ้ง เช่น การชำระล้างภายในห้องน้ำ
  การขับถ่ายของเสียทิ้ง การล้างวัสดุอุปกรณ์ต่างๆ อาจก่อให้เกิดการหมักหมม ขังเน่าเป็นก๊าซเสีย
  และการแพร่ขยายของเชื้อโรคทางน้ำ ซึ่งบริษัทฯได้ติดตั้งระบบบำบัดน้ำเสียต่างๆ
  ให้ได้ค่าตามมาตรฐานของกรมวิทยาศาสตร์ เพื่อลดมลพิษทางน้ำก่อนปล่อยลงท่อเทศบาล

3) มลพิษทางอากาศและเสียง

  เกิดจากเครื่องจักรกลต่างๆ เช่น Chiller, Generator และ Motor Pump ที่อยู่ในห้อง
  Machine Room ก่อนที่ช่างจะเข้าปฏิบัติงานในห้องดังกล่าวทุกครั้ง จะต้องใส่ Ear Plug
  ที่ติดตั้งอยู่หน้าห้อง ซึ่งจะป้องกันเสียงได้ระดับหนึ่ง
  รวมทั้งเสียงที่เกิดจากเครื่องยนต์ของยานพาหนะชนิดต่างๆ เช่น รถยนต์ จักรยานยนต์
  โดยการขับเคลื่อน เผาไหม้ ก่อให้เกิดเขม่า ฝุ่นละออง และก๊าซบางส่วนผสมในอากาศ
  และเสียงรบกวน ซึ่งบริษัทฯ ได้ติดตั้งและจัดให้มีอุปกรณ์ เครื่องมือ เครื่องจักรสำหรับควบคุม
  กำจัด และขจัดมลพิษตามที่หน่วยงานควบคุมมลพิษกำหนด

4) มาตรการป้องกันอื่นๆ

-   บริษัทฯ ได้จัดจ้างบริษัทที่มีความชำนาญเฉพาะทางเข้ามาตรวจสอบ ควบคุม แก้ไข
    เปลี่ยนแปลง ปรับปรุง หรือซ่อมแซม เพื่อให้เกิดผลกระทบต่อสิ่งแวดล้อมน้อยที่สุด
    ตามที่กำหนดในพระราชบัญญัติ “ส่งเสริมและรักษาสิ่งแวดล้อมแห่งชาติ”
    นอกเหนือจากการควบคุมดูแล บำรุงรักษาอย่างสม่ำเสมอ โดยเจ้าหน้าที่ของบริษัทฯ

-   จัดหรือส่งฝึกอบรมเจ้าหน้าที่ผู้เกี่ยวข้องให้มีความรู้
    ความเข้าใจในเรื่องผลกระทบต่อสิ่งแวดล้อม ตลอดจนวิธีปฏิบัติ ควบคุม ป้องกันอย่างถูกต้อง

-   รณรงค์ให้เจ้าหน้าที่จัดทำกิจกรรม 5 ส.

-   บำรุงรักษาเครื่องมือ อุปกรณ์ต่างๆ ให้อยู่ในสภาพแวดล้อมพร้อมใช้งาน ตลอดเวลา

-   เข้าร่วมโครงการเพื่อประหยัดพลังงานของชาติ
    ตามแผนอนุรักษ์พลังงานในอาคารควบคุมของการพัฒนาและส่งเสริมพลังงานในปี 2540

    1.  งานที่ยังไม่ส่งมอบ

-ไม่มี-